Putin știe că succesul militar al Armatei Roșii în cel de-Al Doilea Război Mondial nu s-a datorat ajutorului occidental din prima parte a războiului, nici vitejiei generalilor sovietici, ci epurărilor întreprinse de Stalin, care nu numai că au înfricoșat o societate, dar au pus la dispoziția liderului sovietic un mecanism capabil să îndeplinească orice ordin, oricâte absurd și cinic ar fi fost el. Iar acum Rusia se pregătește de un război generalizat.
Sistemul de teroare din interior este construit după modelul stalinist, iar destabilizarea regiunii și haosul sunt larg utilizate în exterior, a se vedea cazurile Georgiei și Republicii Moldova.
Totuși, atrage atenția istoricul Cosmin Popa, specializat în spațiul ex-sovietic, ar trebui să fim prudenți în a alimenta narațiunea care folosește tot Moscovei, aceea că are puterea de a sabota pe scară largă Vestul și alegerile din iunie.
Dacă însă Occidentul va pierde bătălia politică, bătălia sentimentală, bătălia emoțională din Ucraina, iar ucrainenii vor resimți asta ca pe o trădare, nu vom face decât să câștigăm niște inamici redutabili la granițele noastre, care împreună cu rușii, se vor întoarce împotriva Occidentului.
Principalele idei din interviul video:
- În momentul de față, Ivanișvili, creatorul și finanțatorul Visului georgian, care este de fapt un coșmar georgian, se află în plin efort de transformare a Georgiei într-un stat cu apetențe autoritariste, nu într-atât de puternic încât să-l aducă sub controlul deplin al structurilor putiniste, dar îndeajuns de pronunțat, astfel încât să devină indezirabil pentru Uniunea Europeană.
- Este una din operațiile hibride majore ale Rusiei în Caucaz, o operațiune pregătită temeinic de multă vreme/ Rusia este angajată într-o masivă operațiune de destabilizare politică a acestor țări, cu scopul de a reveni în postura de factor politic determinant
- În cazul Moldovei, obiectivul Rusiei este foarte limpede: adâncirea fracturării, punerea conducerii politice de la Chișinău în incapacitatea de a acționa unitar pe teritoriu întregii țări.
- Transferul de proprietate care se află în curs ne arată că ne îndreptăm către un alt tip de regim, care valorifică mai direct experiența sovietică. Și ne mai arată încă un lucru important, acela că Rusia, pe termen mediu, se pregătește de război.
- Ucraina are o mare problemă și este cea legată de mobilizare. Mobilizarea nu este o problemă doar logistică și administrativă sau legală. Mobilizarea este și o problemă de psihologie colectivă.
- Dacă Occidentul va pierde bătălia politică, bătălia sentimentală, bătălia emoțională din Ucraina, iar ucrainenii vor resimți asta ca pe o trădare, nu vom face decât să câștigăm niște inamici redutabili la granițele noastre, care împreună cu rușii se vor întoarce împotriva Occidentului.
- Din perspectivă istorică, China este răul cel mai mare. Problema este că, pentru a ajunge să te confrunți cu răul cel mai mare, trebuie să treci de răul imediat care este capabil să producă ravagii imediate.
Puteţi urmări intgerviul integral AICI.